饒娥廟祀神歌  其二
作者：馬廷鸞
朝代：宋

paragraphs: 我生之初尚無爲，我生之後唐世衰。
有父溺死兮誰者憐之，呼天與地兮涕漣洏。
至險不測濤與風，至幽不仁魚與龍，至孝不昧感即通。
豈人之靈兮，不若厖之雄。
惟天地之無窮兮，哀吾生之弱齡。
往者吾不及兮，來者吾不獲觀其敗與贏。
愚公老矣山爲平，精衛藐然海爲傾。
枕吾戈兮縛爾纓，猛志毅氣妖氛澄。
昊天克鞏兮靡人弗勝，誦娥之烈兮摇我心旌。